Kraaie gaap heelnaweek oor weste van landFranschhoek is een van die “koeler” Wes-Kaapse dorpe dié naweek met ’n verwagte maksimum temperatuur van 34 °C wat vir Saterdag voorspel word. Vir die nabygeleë Paarl word 40 °C voorspel. Foto: Morné van Rooyen Die Suid-Afrikaanse Weerdiens waarsku teen ŉ uiters hoë brandgevaar dié naweek oor die Wes-Kaapse binneland en die Noord-Kaap. Die provinsies sal nog heelnaweek gebuk gaan onder ŉ hittegolf wat gepaardgaan met deurgaans hoë temperature oor die kusgebiede, Namakwaland, die Weskus, Boland, Klein-Karoo en Kaapse Skiereiland. In die Noord-Kaap sal die kwik na verwagting op Springbok tot 37 °C styg, op De Aar tot 35 °C en op Upington raak-raak aan 40 °C. In die Wes-Kaap word ŉ ondraaglike 43 °C vir Vredendal voorspel, 42 °C vir Worcester en 39 °C vir Beaufort-Wes en Oudtshoorn, terwyl Kapenaars hulle kan regmaak vir ŉ maksimum temperatuur van 37 °C. Die nedersetting Vioolsdrif aan die Oranjerivier kan vandag 44 °C en môre 45 °C haal, met ŉ respyt van 40 °C Maandag en net 29 °C Dinsdag, maar teen volgende naweek sal dit na verwagting weer amper net so warm daar wees. Die snikhete warm weer oor die Wes- en Noord-Kaap sal na verwagting Sondag voortduur, maar die temperature oraloor behoort teen Maandag te begin daal en teen Dinsdag sal dit aansienlik koeler wees oor die meeste gebiede.